

ΕΛΛΗΝΙΚΗ ΔΗΜΟΚΡΑΤΙΑ

ΔΗΜΟΣ ΛΕΥΚΑΔΑΣ

 Λευκάδα, 23.01.25

Δελτίο Τύπου

Θέμα: Συνάντηση Εργασίας του Δημάρχου Λευκάδας **κ. Ξενοφωντα Βεργίνη** με τον  Γενικό Γραμματέα Ενωσιακών Πόρων και Υποδομών του Υπουργείου Αγροτικής Ανάπτυξης και Τροφίμων (ΥΠΑΑΤ) **κ. Δημήτρη Παπαγιαννίδη.**

Ο Δήμαρχος Λευκάδας, **κ. Ξενοφών Βεργίνης** συνοδευόμενος από τον Αντιδήμαρχο **κ Φίλιππο Σκληρό**, πραγματοποίησε συνάντηση εργασίας **17/01/2025** με τον  Γενικό Γραμματέα Ενωσιακών Πόρων και Υποδομών του ΥΠΑΑΤ **κ. Δημήτρη Παπαγιαννίδη** με  αντικείμενο την πορεία των σημαντικών έργων που αφορούν τον Δήμο μας.

Στο επίκεντρο της συζήτησης υπήρξε το έργο κατασκευής της λιμνοδεξαμενής Αγίου Πέτρου-Βασιλικής. Το ΥΠΑΑΤ, μέσω της Γενικής Γραμματείας, έχει αναλάβει την εκπόνηση της οριστικής μελέτης, ενώ καταβάλλονται εντατικές προσπάθειες ώστε να κατατεθεί εγκαίρως η σχετική πρόταση χρηματοδότησης από το Στρατηγικό Σχέδιο ΚΑΠ 2023-2027, όπως πρόσφατα ανακοίνωσε ο Βουλευτής μας **κ. Αθανάσιος Καββαδάς**.

Η τροποποίηση της μελέτης προβλέπει:

1. Την αύξηση της χωρητικότητας της λιμνοδεξαμενής από 750.000 σε 1.080.000 κυβικά μέτρα.
2. Την αλλαγή του σημείου υδροληψίας που θα έχει ως αποτέλεσμα την αύξηση κατά 50% της ποσότητας νερού που σημαίνει την άρδευση άνω των 3000 στρεμμάτων στον κάμπο της Βασιλικής.

Ακόμη, συζητήθηκε η δυνατότητα και ο τρόπος υλοποίησης των προκηρύξεων Προγραμμάτων Αγροτικής Ανάπτυξης, που αφορούν έργα αγροτικής οδοποιίας, ενίσχυσης νέων αγροτών, σχέδια βελτίωσης καθώς και το έργο των Γεωργικών Συμβούλων.

Η Δημοτική Αρχή παραμένει πάντα προσηλωμένη στις προεκλογικές της τοποθετήσεις, που αφορούν την εφαρμογή ενός αναπτυξιακού και βιώσιμου προγράμματος έργων, προς όφελος των δημοτών και της ευρύτερης τοπικής και εθνικής κοινωνίας.

 **Από τον Δήμο Λευκάδας**